सीरिया में हिंसा पर रोक लगे, असद सत्ता छोड़ें : हिलेरी  
हिलेरी ने कहा, निहत्थे लोगों पर राष्ट्रपति असद की क्रूर कार्रवाई ने इस क्षेत्र, विश्व और सबसे महत्वपूर्ण सीरियाई लोगों में जबर्दस्त गुस्सा पैदा किया है।
सीरिया में चल रहे सरकार विरोधी प्रदर्शनों और राष्ट्रपति बशर अल-असद द्वारा निहत्थे लोगों के खिलाफ की जा रही हिंसक कार्रवाई की आलोचना करते हुए अमेरिकी विदेश मंत्री हिलेरी क्लिंटन ने देश में जारी हिंसा पर तत्काल रोक लगाने की मांग की है।  हिलेरी ने कहा, निहत्थे लोगों पर राष्ट्रपति असद की क्रूर कार्रवाई ने इस क्षेत्र, विश्व और सबसे महत्वपूर्ण सीरियाई लोगों में जबर्दस्त गुस्सा पैदा किया है। अरब लीग, जीसीसी और जोर्डन और मिस्र की सरकारों ने इस कार्रवाई की निंदा की है। कई चेतावनियों के बाद अब तुर्की के राष्ट्रपति ने भी घोषणा की है कि वह असद पर अपना विश्वास खो चुके हैं। लीबिया को लेकर पेरिस में हुए एक सम्मेलन के बाद हिलेरी ने कहा, हिंसा रुकनी चाहिए और असद को सत्ता छोड़ने की जरूरत है। सीरिया को आगे बढ़ने की जरूरत है।   असद पर दबाव बनाने की बात करते हुए उन्होंने कहा, इस अभियान में जो अमेरिका के साथ हैं उन्हें अपनी बातों को ठोस कदम में तब्दील करने की जरूरत है ताकि असद और उनके चमचों पर दबाव बनाया जा सके। इसमें सीरिया के खिलाफ नए प्रतिबंध लगाए जाने भी शामिल हैं।